  Майя Бывальцева Удмурт йӧскалык праздник «Гербер» ужрад туризм удысъя «Russian Event Awards» йӧскалык премилэн Приволжск но Урал федерал округъёсъя финалаз потӥз. Со сярысь ивортэмын Удмуртиысь Калыкъёслэн эшъяськон юртсылэн нимлыко сайтаз. Калыкъёслэн эшъяськон юртысьтызы режиссёрлэн Дмитрий Корепановлэн кылъёсызъя, вожвылъяськонлэн улос люкетаз 16 улосвылъёсысь 193 ӵектосъёсты возьматӥзы. Удмурт йӧскалык праздниклэсь ӵектоссэ финалэ лэзизы, со 14–15 куарусёнэ Ульяновск улосвылын ортчоз. Ужрад туризм удысъя йӧскалык премия ортчытӥське та устооссэ ӵектосъёсты шараян, соосты азинтон, тӧрлык ёзэсъёслэсь но калыклэсь саклыксэс со ӵектосъёс пала кыскон вылысь. «Russian Event Awards» йӧскалык премия улсын вожвылъяськонлэн 4 улос люкетъёсыз ортчозы: Владивостокын (Сибирь но Дальний Восток федерал округъёс), Елецын (Северо-Запад но Шор федерал округъёс), Ростов-на-Донуын (Лымшор, Уйпал Кавказ но Крым федерал округъёс) но Ульяновскын (Приволжск но Урал федерал округъёс). Улос люкетысь устоосыз ӵектосъёс ужрад туризм удысъя «Russian Event Awards» йӧскалык премилэн финалаз потозы, со коньывуонэ Ярославльын ортчоз. Нялтас вераса, 2015-тӥ арын ужрад туризм удысъя йӧскалык премиез басьтон понна вожвылъяськонэ кунлэн 69 улосвылъёсысьтыз 353 улон интыосысь 688 ӵектосъёс вуизы. Нош Удмуртиысь йӧскалык министерствоен радъям «Пельняньлэн дунневыл нуналэз» фестиваль Россиын сиён-юон туризмъя устоосыз ужрадъёс пӧлын кыкетӥ луиз. Тегъёс: Лулчеберет Туризм Ижкар Удмуртия йӧскалыклулчеберет Гербер Удмуртиысьтуризм  